
R E F E R A T   D E   A P R O B A R E
privind aprobarea Regulamentului privind criteriile, condițiile de eligibilitate și procedura de atribuire în regim de închiriere a locuințelor nZEB destinate tinerilor din municipiul Brad, județul Hunedoara


În conformitate cu prevederile art. 129 alin. (2) lit. c) și alin. (6) lit. a), precum și ale art. 139 alin. (3) lit. g) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, autoritatea deliberativă a administrației publice locale are competența de a administra bunurile aparținând domeniului public al unității administrativ-teritoriale și de a hotărî darea în administrare, concesionarea, închirierea sau darea în folosință gratuită a bunurilor aflate în proprietatea publică.
La nivelul Municipiului Brad a fost implementat proiectul de investiții „Construirea de locuințe nZEB pentru tineri în Municipiul Brad”, finanțat prin Planul Național de Redresare și Reziliență (PNRR), Componenta C10 – Fondul Local, investiție ce are ca obiectiv dezvoltarea fondului locativ public destinat tinerilor care provin din grupuri sau comunități marginalizate raportat la cererile și necesitățile de la nivel local și promovarea unui model de locuire sustenabil, eficient energetic și adaptat standardelor europene privind consumul de energie aproape egal cu zero.
Tinerii beneficiari au acces la locuințele nZEB plus dacă îndeplinesc cumulativ următoarele condiții generale de eligibilitate:
   a) provin dintr-un grup vulnerabil din municipiul Brad;
   b) au vârsta cuprinsă între 18 și 35 de ani la data depunerii cererii;
   c) venitul net lunar pe membru de familie sub salariul mediu net lunar pe economie din ultimul Buletin Statistic Lunar/comunicat al INS existent la data depunerii cererii; 
   d) titularul și ceilalți membri ai familiei nu dețin și nu au deținut în proprietate o locuință pe raza municipiului Brad (cu excepția cotelor-părți succesorale indisponibile sau a locuințelor pierdute în urma unui partaj judiciar);
   e) trăiesc în prezent în condiții de locuire precare/supraaglomerare.
Conform graficului de implementare a proiectului, în cursul lunii august 2026 urmează să fie finalizate lucrările de execuție și recepționat imobilul, alcătuit din două corpuri de clădire, care cuprinde un număr de 12 unități locative destinate închirierii către tineri, în condițiile prevăzute expres în Ghidul specific – Condiții de accesare a fondurilor europene aferente PNRR în cadrul apelurilor de proiecte PNRR/2022/C10 – Componenta C10 – Fondul local și de legislația în vigoare.
Potrivit contractului de finanțare încheiat de către Municipiul Brad în cadrul Planului Național de Redresare și Reziliență, are obligația de a asigura exploatarea investiției și atribuirea locuințelor în conformitate cu prevederile Ghidului specific aferent apelului de proiecte și cu legislația aplicabilă în domeniu.
Astfel, în vederea asigurării unei proceduri transparente, obiective, nediscriminatorii și conforme cu principiile legalității, egalității de tratament și protejării interesului public, se impune aprobarea unui regulament care să reglementeze criteriile, condițiile de eligibilitate și procedura de atribuire a acestor locuințe. 
Regulamentul propus urmărește instituirea unui cadru procedural unitar privind administrarea acestor locuințe, astfel încât repartizarea să se realizeze exclusiv pe baza unor criterii obiective, verificabile și transparente, în condițiile respectării destinației investiției și ale utilizării eficiente a patrimoniului public al municipiului.
Totodată, regulamentul stabilește responsabilitățile comisiei de analiză și repartizare a locuințelor, modalitatea de soluționare a contestațiilor, precum și condițiile privind încheierea, executarea, modificarea și încetarea contractelor de închiriere.
În contextul celor de mai sus am inițiat prezentul proiect de hotărâre și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele prevederile Legii nr.114 /1996 privind locuințele, republicată, cu modificările și completările ulterioare, ale art. 6 lit. p) din Legea nr. 292/2011 asistenței sociale cu modificările și completările ulterioare, ale O.U.G. nr. 40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, cu modificările şi completările ulterioare, ale Legii nr. 287/2009 privind Codul Civil, republicată, cu modificările şi completările ulterioare - Cartea V, Titlul IX, Capitolul V - Contractul de locaţiune, ale Ordinului nr. 999/ 2022 al Ministerului Dezvoltării, Lucrărilor Publice și Administratiei - Pentru aprobarea Ghidului specific - Condiţii de accesare a fondurilor europene aferente Planului naţional de redresare şi rezilienţă în cadrul apelurilor de proiecte PNRR/2022/C10, componenta 10 - Fondul local, ale art. 129 alin. (1), alin. (2) lit. c), alin. (6) lit. a) și alin. (14) din O.U.G. nr. 57/2019 privind Codul administrativ, cu modificările și completările ulterioare, ale Legii nr. 554/2004 a contenciosului administrativ, cu modificările și completările ulterioare, precum și ale Legii nr. 52/2003 privind transparența decizională în administrația publică, republicată, cu modificările și completările ulterioare.

